“บางกอกแร้นช์” ลงสนามเทรด 15 ก.ค.ตามนัด มั่นใจขึ้นเจ้าตลาดเป็ดเบอร์ 1
ตลท.รับหุ้น BR เริ่มซื้อขาย 15 ก.ค.58 ผู้บริหารมั่นใจขึ้นแท่นเจ้าตลาดเป็ดเบอร์ 1
14 ก.ค. 2558

ตลาดหลักทรัพย์แห่งประเทศไทย(ตลท.) ระบุว่า ตลท.เพิ่มสินค้าหุ้นสามัญของ บริษัทบางกอกแร้นช์ จำกัด (มหาชน) หรือ BR เป็นหลักทรัพย์จดทะเบียน 15 ก.ค.2558 วันที่เริ่มทำการซื้อขาย 15 ก.ค. 2558 ในกลุ่มอุตสาหกรรมเกษตรและอุตสาหกรรมอาหาร หมวดธุรกิจอาหารและเครื่องดื่ม จำนวนหุ้นจดทะเบียนกับ ตลท. 913,446,558 หุ้นสามัญ จำนวนหุ้นชำระแล้ว 913,446,558 หุ้นสามัญ ราคาพาร์ 5.00 บาทต่อหุ้น ทุนชำระแล้ว 4,567,232,790.00 บาท จำนวนหุ้น IPO 360,400,000 หุ้น ราคา IPO 8.80 บาท
โดยลักษณะธุรกิจ เป็นผู้นำในธุรกิจผลิตอาหารจากเนื้อเป็ดแบบครบวงจร โดยดำเนินธุรกิจเกษตรอุตสาหกรรมและผลิตอาหารจากเนื้อเป็ดที่มีคุณภาพในระดับพรีเมี่ยมและจำแนกธุรกิจของกลุ่มบริษัทออกเป็น 5 ประเภท ได้แก่ 1) ธุรกิจอาหารสัตว์ 2) ธุรกิจฟาร์มพ่อแม่พันธุ์เป็ด 3) ธุรกิจโรงฟักไข่เป็ด 4) ธุรกิจฟาร์มเลี้ยงเป็ดเนื้อ และ 5) ธุรกิจโรงงานชำแหละและแปรรูปเนื้อเป็ดเพื่อผลิตเป็นผลิตภัณฑ์อาหารแปรรูปพร้อมปรุง และผลิตภัณฑ์อาหารแปรรูปปรุงสุกจากเนื้อเป็ดรวมถึงผลพลอยได้อื่นๆ โดยผลิตภัณฑ์ของกลุ่มบริษัทมีการจำหน่ายทั้งในประเทศและต่างประเทศ ทั้งเอเชีย ยุโรป และตะวันออกกลาง กลุ่มบริษัทมีฐานการผลิตแบบครบวงจรทั้งในประเทศไทยและประเทศเนเธอร์แลนด์
ทั้งนี้ BR เสนอขายหุ้นต่อประชาชนทั่วไปรวม 360,400,000 หุ้น แบ่งเป็น 1) หุ้นสามัญเพิ่มทุน จำนวน 228,000,000 หุ้น 2)หุ้นสามัญเดิม จำนวน 132,400,000 หุ้น โดยมีการเสนอขายดังนี้ 1) เสนอขายต่อประชาชนทั่วไป จำนวน 356,127,080  หุ้น 2) เสนอขายต่อกรรมการ ผู้บริหารของบริษัท จำนวน 3,433,400 หุ้น 3) ผู้ถือหุ้นรายย่อยเดิม จำนวน 839,520 หุ้น
ด้านนายโจเซฟ สุเชาวว์วณิช ประธานเจ้าหน้าที่บริหาร บริษัทบางกอกแร้นช์ จำกัด (มหาชน) หรือ BR เปิดเผยว่า บริษัทมีความยินดีที่นักลงทุนให้ความสนใจในหุ้นไอพีโอของบริษัทอย่างมาก ทำให้บริษัทสามารถระดมทุนได้ตามที่วางแผนไว้
โดยบริษัทจะนำเงินที่ได้ส่วนหนึ่งไปลงทุนสร้างโรงงานแปรรูป เนื้อเป็ดขนาดใหญ่ ด้วยเทคโนโลยีที่ทันสมัยที่สุด ที่จังหวัดสระแก้ว เพื่อเพิ่มกำลังการผลิต 40-50% เพื่อรองรับการขยายตลาดในอาเซียน ซึ่งเป็นตลาดที่มีขนาดใหญ่ ที่กำลังจะมีการเปิดตลาดมากขึ้น ในปีหน้า รวมถึงขยายตลาดในประเทศไทยเพิ่มมากขึ้นด้วย เพื่อผลักดันให้บริษัทเติบโตได้ตามเป้า หมาย บริษัทที่มุ่งมั่นสู่การเป็นผู้ผลิตเนื้อเป็ดอันดับต้นๆ ของโลก